《谢蔡半洲司马见访》
明代·王渐逵

忽传文旆到山居，童仆諠呼竞扫除。地散苔芜拥旌骑，春从杨柳映冠裾。

才华早见推名镇，勋业遥知愧腐儒。圣主只今奠荒服，远人应望指南车。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。